
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Τετάρτη, 28 Οκτωβρίου 2026

ΔΕΛΤΙΟ ΤΥΠΟΥ
Εντοπισμός σορού άντρα αγνώστων λοιπών στοιχείων στη Χώρα Σφακίων – Αποβίβαση ασθενούς από Φ/Γ πλοίο στο Γύθειο – Τροχαίο ατύχημα με τραυματισμό ανηλίκου στην Τήνο - Τροχαίο ατύχημα με τραυματισμό ανηλίκου στη Ζάκυνθο – Σύλληψη αλλοδαπού διακινητή στη Λέρο – Διακομιδή ασθενούς

Τις απογευματινές ώρες χθες, ενημερώθηκε η Λιμενική Αρχή της Παλαιόχωρας για τον εντοπισμό μίας σορού στη θαλάσσια περιοχή 5 ν.μ. νότια της περιοχής Αγία Ρούμελη Χώρας Σφακίων Κρήτης. Στο σημείο μετέβη Περιπολικό σκάφος Λ.Σ.-ΕΛ.ΑΚΤ. (ΠΛΣ), το πλήρωμα του οποίου εντόπισε και ανέσυρε μία σορό άντρα, αγνώστων λοιπών στοιχείων, σε κατάσταση προχωρημένης σήψης. Ακολούθως, η σορός μεταφέρθηκε στο λιμάνι της Χώρας Σφακίων από το ΠΛΣ. Από το Λιμενικό Σταθμό της Παλαιόχωρας, που διενεργεί την προανάκριση, παραγγέλθηκε η διενέργεια νεκροψίας – νεκροτομής και λήψη βιολογικού υλικού (D.N.A.).

*****

Τις απογευματινές ώρες χθες ενημερώθηκε η Λιμενική Αρχή του Γυθείου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ ότι έχρηζε άμεσης νοσοκομειακής περίθαλψης ένας 47χρονος αλλοδαπός ναυτικός (υπήκοος Τουρκίας), μέλος πληρώματος (ειδικότητας Πλοίαρχος) φορτηγού (Φ/Γ) πλοίου σημαίας Μπαρμπάντος, το οποίο έπλεε στη θαλάσσια περιοχή 24,5 ν.μ. νότια του Γυθείου. Ο 47χρονος παρελήφθη από ένα Περιπολικό σκάφος Λ.Σ.-ΕΛ.ΑΚΤ. (Π.Λ.Σ.) στο οποίο επέβαιναν δύο ιατροί και μεταφέρθηκε στο λιμάνι του Κοτρώνα δήμου ανατολικής Μάνης, από όπου διακομίστηκε με ασθενοφόρο όχημα του ΕΚΑΒ, αρχικά στο Κέντρο Υγείας Αρεόπολης και στη συνέχεια στο Γενικό Νοσοκομείο Λακωνίας για παροχή ιατρικής περίθαλψης.

*****

Τις βραδινές ώρες χθες, ενημερώθηκε η Λιμενική Αρχή της Τήνου για τροχαίο ατύχημα που σημειώθηκε στη Χερσαία Ζώνη Λιμένα Τήνου, επί της παραλιακής οδού, μπροστά από παιδική χαρά. Ειδικότερα, επιβατικό ιδιωτικής χρήσης (Ε.Ι.Χ.) όχημα με οδηγό έναν 17χρονο, παρέσυρε έναν 5χρονο, ο οποίος επιχείρησε να διασχίσει κάθετα το οδόστρωμα, με αποτέλεσμα την πτώση του 5χρονου στο οδόστρωμα και τον τραυματισμό του. Ο ανήλικος διακομίστηκε στο Κέντρο Υγείας Τήνου για την παροχή των πρώτων βοηθειών και την διεξαγωγή των προβλεπόμενων ιατρικών εξετάσεων. Προανάκριση διενεργείται από το Λιμεναρχείο Τήνου.

*****

Τις απογευματινές ώρες χθες, ενημερώθηκε η Λιμενική Αρχή της Ζακύνθου για τροχαίο ατύχημα που σημειώθηκε στην παραλιακή οδό Κ. Λομβάρδου στη συμβολή της με την οδό Τζουλάτη, μεταξύ δικύκλου οχήματος, με οδηγό έναν 61χρονο, και ηλεκτρικού πατινιού, με αναβάτη έναν 12χρονο αλλοδαπό (υπήκοο Αλβανίας). Αποτέλεσμα του ατυχήματος ήταν ο τραυματισμός του 12χρονου, ο οποίος μεταφέρθηκε στο Γενικό Νοσοκομείο Ζακύνθου ¨ΑΓΙΟΣ ΔΙΟΝΥΣΙΟΣ¨, όπου μετά την παροχή των πρώτων βοηθειών εξήλθε. Από το Λιμεναρχείο Ζακύνθου, που διενεργεί την προανάκριση, συνελήφθη ο 61χρονος για παράβαση του άρθρου 314 του Π.Κ. (Σωματική βλάβη από αμέλεια).

*****

Τις πρώτες πρωινές ώρες σήμερα, στελέχη της Λιμενικής Αρχής της Λέρου προέβησαν στον εντοπισμό πέντε (5) αλλοδαπών (υπηκόων Μπαγκλαντές) και στη σύλληψη ενός 32χρονου αλλοδαπού (υπήκοος Πακιστάν) για παράβαση του άρθρου 24 και 25 το Ν. 5038/23 «Διακίνηση». Συγκεκριμένα, σε έλεγχο που πραγματοποιήθηκε στο λιμάνι Λακκίου Λέρου, συνελήφθη ο 32χρονος οδηγός Ι.Χ.Ε. οχήματος, ως ο διακινητής των ανωτέρω, καθώς διαπιστώθηκε ότι μετέφερε τους πέντε αλλοδαπούς, για τους οποίους διαπιστώθηκε ότι είχε εκδοθεί απορριπτική απόφαση Β΄ βαθμού από το Κ.Ε.Δ. ν. Λέρου, κατόπιν αίτησης τους με τοπικό περιορισμό τη ν. Λέρο, με σκοπό να τους επιβιβάσει σε επιβατηγό οχηματαγωγό πλοίο. Από το Λιμεναρχείο Λέρου που διενεργεί την προανάκριση, κατασχέθηκε το Ι.Χ.Ε. όχημα.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διεκομίσθη, από τον λιμένα της Καλύμνου στο λιμάνι του Μαστιχαρίου Κω, με το Ε/Π-Τ/Ρ «ΛΟΜΠΙ» Ν. Σαρ. 624 83χρονος,  οποίος έχρηζε άμεσης νοσοκομειακής περίθαλψης.

